Document ID: 32014R0868

REGULAMENTUL (UE) NR. 868/2014 AL COMISIEI
din 8 august 2014
de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS) (1), în special articolul 3 alineatul (4), articolul 4 alineatul (1) și articolul 5 alineatul (4),
întrucât:
(1)
Regulamentul (CE) nr. 1059/2003 instituie un nomenclator comun al unităților teritoriale, care permite colectarea, elaborarea și diseminarea statisticilor regionale armonizate în Uniune.
(2)
Anexele la Regulamentul (CE) nr. 1059/2003 enumeră unitățile teritoriale care trebuie utilizate pentru statistici.
(3)
În conformitate cu articolul 5 alineatul (4) din Regulamentul (CE) nr. 1059/2003, pot fi adoptate, la intervale de cel mult trei ani, modificări ale nomenclatorului NUTS în cazul unei reorganizări substanțiale a structurii administrative relevante a unui stat membru.
(4)
Nomenclatorul NUTS a fost modificat ultima dată prin Regulamentul (UE) nr. 1319/2013 al Comisiei (2).
(5)
În conformitate cu informațiile furnizate Comisiei, împărțirea teritorială administrativă a Portugaliei a făcut obiectul unei reorganizări substanțiale.
(6)
Prin urmare, Regulamentul (CE) nr. 1059/2003 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Anexele la Regulamentul (CE) nr. 1059/2003 se înlocuiesc cu textul din anexa la prezentul regulament.
Articolul 2
Prezentul regulament se aplică, în ceea ce privește transmiterea datelor către Comisie (Eurostat), de la 1 ianuarie 2016.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 august 2014.

Labels: 10
12
19